ทองคำปิดร่วง 10.3 ดอลล์
สัญญาทองคำตลาดนิวยอร์กปิดร่วงลง10.3 ดอลล์เหตุวิตกปัญหาหนี้ยุโรป
10 พ.ค. 2555

สัญญาทองคำตลาดนิวยอร์กปิดร่วงลง10.3 ดอลล์เหตุวิตกปัญหาหนี้ยุโรป
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 10.3 ดอลลาร์ หรือ 0.64% ปิดที่ 1,594.2 ดอลลาร์/ออนซ์ หลังจากเคลื่อนตัวในช่วง 1594.2 1587.0 ดอลลาร์
สัญญาทองคำร่วงลงติดต่อกัน 3 วันทำการ และปิดที่ระดับต่ำสุดนับตั้งแต่วันที่ 30 ธ.ค. 2554 เมื่อคืนนี้ เนื่องจากนักลงทุนเข้ามากระหน่ำขายอย่างหนัก อันเนื่องมาจากความวิตกกังวลที่ว่า ความไม่แน่นอนทางการเมืองของกรีซอาจจะส่งผลให้วิกฤตหนี้ยุโรปลุกลามเป็นวงกว้าง
ความวิตกกังวลในเรื่องดังกล่าวมีขึ้นหลังจากนายอเล็กซิส ซิปราส ผู้นำพรรคเลฟท์ โคลิชัน ของกรีซ กำลังเตรียมผลักดันนโยบายเพื่อคัดค้านมาตรการรัดเข็มขัดด้วยการส่งหนังสือไปยังผู้นำสหภาพยุโรป (อียู) โดยระบุว่า กรีซไม่มีพันธะผูกพันต่อข้อตกลงช่วยเหลือทางการเงินที่เคยทำไว้กับสหภาพยุโรป (อียู) และกองทุนการเงินระหว่างประเทศ (ไอเอ็มเอฟ) เมื่อพิจารณาจากการที่ชาวกรีซได้ลงคะแนนเสียงในครั้งนี้
นอกจากนี้ ตลาดยังได้รับแรงกดดันจากการแข็งค่าของสกุลเงินดอลลาร์สหรัฐ โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้นแตะระดับ 80 จุดเมื่อคืนนี้ จากระดับของวันอังคารที่ 79.719 จุด